title: 2009/543/ЕО: Решение на Комисията от 13 август 2008 година относно създаване на екологични критерии за присъждане на знака на Общността за екомаркировка на бои и лакове за външно боядисване (нотифицирано под номер C(2008) 4452) (Текст от значение за ЕИП)

text:
               14.7.2009

               BG

               Официален вестник на Европейския съюз

               L 181/27

      РЕШЕНИЕ НА КОМИСИЯТА

   от 13 август 2008 година
   относно създаване на екологични критерии за присъждане на знака на Общността за екомаркировка на бои и лакове за външно боядисване
   (нотифицирано под номер C(2008) 4452)
   (текст от значение за ЕИП)
   (2009/543/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 6, параграф 1, втора алинея от него,
   като има предвид, че:

               (1)

               Съгласно Регламент (ЕО) № 1980/2000 екомаркировката на Общността може да се присъди на продукт, притежаващ характеристики, които му позволяват да допринесе значително за подобрения във връзка с ключови аспекти на околната среда.

               (2)

               Регламент (ЕО) № 1980/2000 предвижда да се установят конкретните критерии за екомаркировка по продуктови групи.

               (3)

               Необходимо е да се приеме ново решение за създаване на екологични критерии за присъждане на знака на Общността за екомаркировка на бои и лакове за външно боядисване.

               (4)

               Екологичните критерии, а също и съответните изисквания за оценяване и удостоверяване, следва да бъдат валидни за период от четири години.

               (5)

               Предвидените в настоящото решение мерки се основават на проектокритериите, разработени от Съвета по екомаркировка на Европейския съюз, създаден съгласно член 13 от Регламент (ЕО) № 1980/2000.

               (6)

               Мерките, предвидени в настоящото решение, са в съответствие със становището на комитета, създаден по силата на член 17 от Регламент (ЕО) № 1980/2000,

         ПРИЕ НАСТОЯЩОТО РЕШЕНИЕ:
   Член 1
   1.   Групата продукти „бои и лакове за външно боядисване“ включва външни декоративни бои и лакове, байцове и сродни продукти за боядисване на сгради и външна мебелировка, подове и огради в съответствие с параграф 2, за използване от непрофесионални и професионални потребители, които са разработени предимно за външна употреба и се продават като такива.
   В това определение се включват, inter alia, подови покрития и подови бои; продукти, оцветени от дистрибутора по молба на любители или професионалисти декоратори; цветови системи; декоративни бои в течен или пастообразен вид, които би могло да са предварително обработени, оцветени или приготвени от производителя, за да отговарят на нуждите на потребителите, включително бои за дърво, байцове за дърво и за настилки, фасадни бои и покрития за метали (с изключение на антикорозионните покрития и грундове), както и грундове (и подслоеве) на подобни продуктови системи.
   2.   „Боя“ е пигментиран материал за покритие под формата на течност, паста или прах, който след полагане върху даден субстрат образува непрозрачен слой със защитни, декоративни или специфични технически свойства.
   „Лак“ е прозрачен материал за покритие, който след нанасяне върху даден субстрат образува плътен прозрачен слой със защитни, декоративни или специфични технически свойства.
   След нанасянето им боята или лакът изсъхват, за да образуват плътно, прилепващо и защитно покритие.
   Декоративните бои и лакове са бои и лакове, които се полагат върху сгради, както и върху техните дървени части и арматура, както и върху външна мебелировка, подове и огради, с декоративна и защитна цел. Те се полагат на място. Тяхната функция е декоративна, като в същото време имат и защитна роля.
   Байцовете (лазури) са покрития, които създават прозрачен или полупрозрачен слой за декорация и защита на дървото срещу атмосферните въздействия и дават възможност за лесна поддръжка.
   Фасадните бои са покрития, които създават декоративен и защитен слой и се полагат върху бетон, (подлежаща на боядисване) зидария, панелни конструкции, мазилка, калциево-силикатен или армиран с влакна цимент. Те са предназначени главно за външно полагане, но могат също да бъдат използвани и във вътрешността на сгради, върху софити или покриви на балкони.
   „Цветовите системи“ са метод за получаване на цветни бои чрез смесването на „основна боя“ с оцветители.
   3.   В групата от продукти не влизат следните продукти:

               а)

               антикорозионни покрития;

               б)

               покрития срещу обрастване на подводната част на корабите;

               в)

               продукти за защита на дървесината;

               г)

               покрития за специална промишлена и професионална употреба, включително високоустойчиви покрития;

               д)

               всеки продукт, който е разработен предимно за употреба вътре в сградите и се продава като такъв.

         Член 2
   1.   За да получат знака за екомаркировка на Общността по силата на Регламент (ЕО) № 1980/2000 и съгласно условията, посочени в параграфи 2 и 3 на настоящия член, боите и лаковете трябва да попадат в групата продукти „бои и лакове за външно боядисване“, както тази група е определена в член 1, и да удовлетворяват екологичните критерии, посочени в приложението към настоящото решение.
   2.   Двукомпонентните покрития с реагиращи компоненти, предназначени за специфични видове употреба, трябва да съответстват на следните условия:

               а)

               и двата компонента на съответното покритие трябва поотделно да съответстват на посочените в приложението екологични критерии (с изключение на критерия за летливи органични съединения);

               б)

               те трябва да са придружени от указания, изясняващи че отделните компоненти не трябва да бъдат използвани самостоятелно или в комбинация с други продукти;

               в)

               окончателният готов за използване продукт, обаче, трябва също да съответства на екологичните критерии, включително на критерия за летливи органични съединения.

         3.   Покритията, които се продават както за вътрешно, така и за външно боядисване, трябва едновременно да отговарят както на критериите, посочени в настоящото решение относно боите и лаковете за външно боядисване, така също и на критериите, посочени в Решение 2009/544/ЕО на Комисията (2) относно боите и лаковете за вътрешно боядисване.
   Член 3
   Екологичните критерии за групата продукти „бои и лакове за външно боядисване“, както и съответните изисквания за оценяване и удостоверяване, са валидни четири години след датата на влизане в сила на настоящото решение.
   Член 4
   Кодовият номер на групата продукти „бои и лакове за външно боядисване“, определен за административни цели, е „33“.
   Член 5
   Адресати на настоящото решение са държавите-членки.

      Съставено в Брюксел на 13 август 2008 година.

            За Комисията

         Olli REHN

            Член на Комисията

      (1)  ОВ L 237, 21.9.2000 г., стр. 1.

      (2)  Вж. страница 39 от настоящия брой на Официален вестник.

      ПРИЛОЖЕНИЕ
      A.   ОБЩИ ПОЛОЖЕНИЯ

         Цели на критериите

      Настоящите критерии целят по-специално:

                  —

                  ефективна употреба на продукта и свеждане до минимум на отпадъците,

                  —

                  намаляване на рисковете за околната среда и другите рискове (като натрупването на озон в тропосферата), чрез намаляване на емисиите на разтворители,

                  —

                  да се намали изхвърлянето на токсични или замърсяващи вещества във водите. Критериите са определени на нива, които насърчават присъждането на етикета на такива бои и лакове за външно боядисване, които имат по-слабо въздействие върху околната среда.

         Изисквания за оценяване и удостоверяване

      Специфичните изисквания за оценяване и удостоверяване са посочени в описанието на всеки критерий.
      Когато от заявителя се изисква да представи декларации, документация, протоколи от изпитания или друго доказателство, удостоверяващо съответствието с критериите, това означава, че тези документи могат да произхождат от заявителя и/или от неговия или неговите доставчици, според случая.
      Когато е необходимо, могат да бъдат използвани методи за изпитване, различни от посочените за съответния критерий, ако тяхната еквивалентност е призната от компетентния орган, оценяващ заявката.
      Ако е необходимо, компетентните органи могат да изискват допълнителна документация и да извършват независими проверки.
      Препоръчва се на компетентните органи, когато разглеждат заявките и контролират спазването на критериите, да вземат под внимание прилагането на признати схеми за управление на околната среда, като например EMAS или EN ISO 14001 (забележка: прилагането на тези схеми не е задължително).
      Когато в критериите са посочени съставки, това включва отделни вещества и препарати. Определенията за „вещества“ и „препарати“ са дадени в Регламента относно регистрацията, оценката, разрешаването и ограничаване на химически вещества (Регламента REACH — Регламент (ЕО) № 1907/2006 на Европейския парламент и на Съвета (1)).
      Точният състав на продукта следва да бъде представен на съответния компетентен орган за всички участващи вещества, които се използват от заявителя. Всяко вещество, включително замърсителите, което присъства в концентрация над 0,01 % (m/m), следва да бъде докладвано, освен ако не е специално посочена в критериите и друга, по-ниска стойност на праговата концентрация.
      Б.   ЕКОЛОГИЧНИ КРИТЕРИИ

      Всички критерии, освен критерий 3 относно пределно допустимото съдържание на летливи органични съединения, се отнасят за бои или лакове във вида, както се съдържат в опаковката. В съответствие с Директива 2004/42/ЕО на Европейския парламент и на Съвета (2) пределно допустимото съдържание на летливи органични съединения се отнася за готовия за използване продукт, така че максималното съдържание на летливи органични съединения следва да се изчислява въз основа на препоръчаните количества на добавките като например оцветители и/или разредители. За този вид изчисления ще се изискват данни от доставчиците на суровините относно съдържанието на твърди вещества, съдържанието на летливи органични съединения и плътността на продукта.
      Критерии 1 и 2 се отнасят само за бели и светлооцветени бои (включително горни покрития, грундове и/или междинни подслоеве).
      По отношение на цветовите системи критерии 1 и 2 се отнасят само за бялата основна боя (основната боя, която съдържа най-много TiO2). В случаите, когато бялата основна боя не изпълнява изискването за нанасяне на площ от поне 6 m2 на литър при 98 % непрозрачност съгласно критерий 7, буква а), то този критерий следва да може да бъде изпълнен след оцветяване за получаване на стандартния цвят RAL 9010.
      Критерии 1 и 2 не се отнасят за прозрачни покрития.
      1.   Бели пигменти

         Съдържание на бели пигменти (бели неорганични пигменти с коефициент на пречупване над 1,8): боите следва да имат съдържание на бял пигмент по-малко или равно на 38 g на m2 сух слой, с 98 % непрозрачност. Това изискване не се отнася за лаковете и байцовете.

         Оценяване и удостоверяване: заявителят трябва да представи декларация за неупотреба или да съобщи съдържанието на бели пигменти и степента на нанасяне, както и подробно изчисление, показващо, че този критерий е спазен.
      2.   Титанов двуокис

         Титанов двуокис: емисиите и изпускането на отпадъци от всяко производство на пигмент с титанов двуокис не трябва да надхвърлят следните стойности (получени на база Справочния документ за най-добра налична технология при производството на големи количества неорганични химически вещества — BREF, от август 2007 г.):

                  —

                  емисии на серни окиси (SOx), изразени като серен двуокис (SO2): 266 mg на m2 сух слой (с 98 % непрозрачност),

                  —

                  отпадъчни сулфати: 19 g на m2 сух слой (с 98 % непрозрачност),

                  —

                  отпадъчни хлориди: 3,9 g, 6,8 g и 12,5 g на m2 сух слой (с 98 % непрозрачност) съответно за естествен рутил, изкуствен рутил и шлака.

         Оценяване и удостоверяване: заявителят следва да представи декларация за неупотреба или допълнителна документация, посочваща съответните нива на емисии и на изпускане на отпадъци за тези параметри, съдържанието на титанов двуокис в продукта, степента на нанасяне, както и подробни изчисления, показващи, че този критерий е спазен.
      3.   Летливи органични съединения (ЛОС)

      Съдържанието на ЛОС не следва да превишава:

                  Класификация на продуктите (Директива 2004/42/ЕО)

                  Пределно допустими концентрации на ЛОС (g/l, включително водата)

                  Покрития за външни стени от минерална материя

                  40

                  Външни бои за довършителни работи и облицовъчни плоскости от дървесина и метал, включително грундове

                  90

                  Външни лакове и байцове за довършителни работи, включително матови байцове

                  90

                  Външни байцове за груб строеж

                  75

                  Грундове (външни)

                  15

                  Фиксиращи грундове (външни)

                  15

                  Монокомпонентни висококачествени бои

                  100

                  Двукомпонентни висококачествени покрития с реагиращи компоненти, за специфични приложения, например за подове

                  100

            В настоящия контекст терминът „летливо органично съединение“ (ЛОС) означава всяко органично съединение, имащо температура на кипене по-малка или равна на 250 °C, измерена при нормално налягане от 101,3 kPa, съгласно определението в Директива 2004/42/ЕО. За задаване на пределно допустимите концентрации на ЛОС са използвани подкатегориите за бои и лакове от директивата. Тук са включени само тези категории, които имат отношение към външното боядисване.

         Оценяване и удостоверяване: заявителят предоставя декларация за съответствие с този критерий. Също така заявителят трябва да посочи съдържанието на ЛОС за всички продукти.
      4.   Летливи ароматни въглеводороди (ЛАВ)

      Не следва да се добавят директно летливи ароматни въглеводороди към продукта, преди или по време на оцветяването (когато има такова); допуска се, обаче, добавяне на съставки, които съдържат ЛАВ, така че съдържанието на ЛАВ в крайния продукт да не превишава 0,1 % (m/m).
      В настоящия контекст терминът „летлив ароматен въглеводород“ (ЛАВ) означава всяко органично съединение, съгласно определението в Директива 2004/42/ЕО, имащо температура на кипене по-малка или равна на 250 °C, измерена при нормално налягане от 101,3 kPa, което има поне едно ароматно ядро в своята разгъната структурна формула.

         Оценяване и удостоверяване: заявителят предоставя декларация за съответствие с този критерий, в която потвърждава, че не са добавяни ЛАВ, освен съдържащи се в предварително приготвени съставки, както и декларации от доставчиците на съответната съставка (ако случаят е такъв), потвърждаващи съответното съдържание на ЛАВ.
      5.   Тежки метали

      Следните тежки метали и техните съединения не могат да се използват като съставки на продукта или оцветителя (ако има такъв) (било като вещество или като част от използван препарат): кадмий, олово, хром VI, живак, арсен, барий (с изключение на бариев сулфат), селен, антимон.
      Кобалтът също не трябва да се добавя като съставка, с изключение на кобалтовите соли, които се използват като изсушител в алкидните бои. Тези соли могат да се използват в концентрация до 0,05 % (m/m) в крайния продукт, изразена по отношение на чистия кобалт. Съдържанието на кобалт в пигментите също е освободено от горепосоченото изискване.
      Допуска се съставките да съдържат следи от тези метали до концентрация 0,01 % (m/m), произтичащи от примеси в суровините.

         Оценяване и удостоверяване: заявителят предоставя декларация за съответствие с този критерий, както и декларации от доставчиците на съставките (ако случаят е такъв).
      6.   Опасни вещества

                  a)

                     Продукт: продуктът следва да не бъде класифициран като силно токсичен, токсичен, опасен за околната среда, канцерогенен, токсичен за репродукцията, вреден, корозионноактивен, мутагенен или дразнещ (само в случаите, когато това се дължи на присъствието на съставки, обозначени с R43), съгласно Директива 1999/45/ЕО на Европейския парламент и на Съвета (3), преди или след оцветяването (ако има такова).

                     Оценяване и удостоверяване: заявителят предоставя декларация за съответствие с този критерий, както и фиш с данните за безопасност, в съответствие с изискванията на приложение II към Регламента относно регистрацията, оценката, разрешаването и ограничаване на химически вещества (Регламента REACH).

                  б)

                     Съставки (силно токсични, токсични, канцерогенни, мутагенни или токсични за репродукцията): не трябва да се използва нито една съставка, включително и при оцветяването (ако има такова), на която съответства или може да съответства към момента на прилагането едно от следните обозначения за риск (или съчетание от тях):

                              —

                              R23 (токсичност при вдишване),

                              —

                              R24 (токсичност при контакт с кожата),

                              —

                              R25 (токсичност при поглъщане),

                              —

                              R26 (силна токсичност при вдишване),

                              —

                              R27 (силна токсичност при контакт с кожата),

                              —

                              R28 (силна токсичност при поглъщане),

                              —

                              R33 (опасност от кумулативни въздействия)

                              —

                              R39 (опасност от много тежки необратими въздействия)

                              —

                              R40 (недостатъчни данни за възможно канцерогенно действие)

                              —

                              R42 (възможна е сенсибилизация при вдишване)

                              —

                              R45 (може да причини рак)

                              —

                              R46 (може да причини наследствено генетично увреждане)

                              —

                              R48 (опасност от тежки увреждания на здравето при продължително излагане на въздействието на веществото),

                              —

                              R49 (може да причини рак при вдишване),

                              —

                              R60 (може да увреди фертилността),

                              —

                              R61 (може да увреди плода при бременност),

                              —

                              R62 (възможен риск за увреждане на фертилността),

                              —

                              R63 (възможен риск от увреждане на плода при бременност),

                              —

                              R68 (възможен риск от необратими въздействия),

                        в съответствие с Директива 67/548/ЕИО на Съвета (4) и последващите изменения. Независимо от това, активните съставки, използвани като консерванти в състава на боята, на които съответства едно от обозначенията за риск R23, R24, R25, R26, R27, R28, R39, R40 или R48 (или съчетания от тези обозначения), могат да се използват до концентрация не повече от 0,1 % (m/m) от общия състав на боята.
                  Алтернативна възможност е да бъде използвана класификацията на Световната хармонизирана система (Globally Harmonised System — GHS) (5). В този случай не трябва да се използват съставките, включително и при оцветяване (ако има такова), които са класифицирани, както следва (или имат съчетания от такива класификации):

                              —

                              Остра токсичност (при поглъщане) — категории I, II, III,

                              —

                              Остра токсичност (при контакт с кожата) — категории I, II, III,

                              —

                              Остра токсичност (при вдишване) — категории I, II, III,

                              —

                              Респираторна сенсибилизация — категория I,

                              —

                              Мутагенни вещества — категории I, II,

                              —

                              Канцерогенни вещества — категории I, II,

                              —

                              Вещества, токсични за репродукцията — категории I, II,

                              —

                              Системна токсичност, насочена към специфичен орган (при еднократно излагане на въздействието на съответното вещество) — категории I, II,

                              —

                              Системна токсичност, насочена към специфичен орган (при многократно излагане на въздействието на съответното вещество) — категории I, II,

                        както е посочено в ST/SG/AC.10/30 (6) и е ревизирано в ST/SG/AC.10/34/Add.3 по отношение на Световната хармонизирана система за класификация и етикетиране на химически вещества. Независимо от това, активните съставки, използвани като консерванти в състава на боята и на които съответства една от следните категории на Световната хармонизирана система, могат да се използват до концентрация не повече от 0,1 % (m/m) от общия състав на боята:

                              —

                              Остра токсичност (при поглъщане, контакт с кожата, вдишване) — I, II, III (само при поглъщане или контакт с кожата),

                              —

                              Системна токсичност, насочена към специфичен орган (при еднократно и/или многократно излагане на въздействието на съответното вещество) — категории I, II (или комбинации от тях), и

                              —

                              Канцерогенност — категория II.

                        Веществото метил етил кетоксим може да се използва в алкидните бои до концентрация не повече от 0,3 % (m/m).

                     Оценяване и удостоверяване: заявителят предоставя декларация за съответствие с този критерий, както и фиш с данните за безопасност, в съответствие с изискванията на приложение II към Регламента REACH.

                  в)

                     Съставки, опасни за околната среда: концентрацията на никоя съставка не трябва да надвишава 2 % (m/m), включително и при оцветяването (ако има такова), ако едно от следните обозначения за риск ѝ съответства или може да ѝ съответства към момента на подаване на заявката:

                              —

                              N R50 (силна токсичност за водни организми),

                              —

                              N R50/53 (силна токсичност за водни организми, може да причини дълготрайни неблагоприятни последици във водната среда),

                              —

                              N R51/53 (токсичност за водни организми, може да причини дълготрайни неблагоприятни последици във водната среда),

                              —

                              NR 52/53 (вреден за водни организми и може да причини дълготрайни неблагоприятни последици във водната околна среда),

                              —

                              R 51 (токсичност за водни организми),

                              —

                              R 52 (вреден за водни организми),

                              —

                              R 53 (може да причини дълготрайни неблагоприятни последици във водната среда),

                        както е посочено в Директива 67/548/ЕИО или Директива 1999/45/ЕО.
                  Алтернативна възможност е да бъде използвана класификацията на Световната хармонизирана система (Globally Harmonised System — GHS) (7). В този случай нито една съставка, включително и при оцветяването (ако има такова), не трябва да бъде с концентрация над 2 % (m/m), ако съответства или може да съответства към момента на подаване на заявката на едно от следните обозначения за риск:
                  Категории за токсичност във водна среда (и съчетания от тях):

                              —

                              Остра I, II, III,

                              —

                              Хронична I, II, III, IV,

                        както е посочено в ST/SG/AC.10/30 и е ревизирано в ST/SG/AC.10/34/Add.3 по отношение на Световната хармонизирана система за класификация и етикетиране на химически вещества.
                  Във всеки от тези случаи общият сбор на всички съставки, на които съответства или може да съответства към момента на подаване на заявката едно от горепосочените обозначения за риск (или съчетание от тези обозначения) или съответно категория по GHS, не трябва да превишава 4 % (m/m).
                  Това изискване не се отнася за амоняк и акил амоний (akyl ammonia).
                  Също така, това изискване не променя по никакъв начин задължението за спазване на критерий 6, буква а).

                     Оценяване и удостоверяване : заявителят предоставя декларация за съответствие с този критерий, както и списък на съставките и фишове с данните за безопасност на всяка съставка, в съответствие с изискванията на приложение II към Регламента REACH.

                  г)

                     Алкилфенолетоксилати: не трябва да се използват алкилфенолетоксилати в продукта преди или по време на оцветяването (ако има такова).

                     Оценяване и удостоверяване: заявителят предоставя декларация за съответствие с този критерий.

                  д)

                     Изотиазолинонови съединения: съдържанието на изотизоалинонови съединения в продукта не трябва да превишава 0,05% (m/m), преди или след оцветяването (ако има такова). Специално при боите за дърво, изотизоалиноновите съединения не трябва да превишават 0,2 % (m/m). Също така, съдържанието на сместа от 5-хлоро-2-метил-2Н-изотиазол-3-он (ЕО № 247-500-7) и 2-метил-2Н-изотиазол-3-он (ЕО № 220-239-6) (3:1) не трябва да превишава 0,0015 % (m/m).

                     Оценяване и удостоверяване: заявителят трябва да представи декларация за съответствие с този критерий, като посочи евентуално използваните количества.

                  е)

                  Не се разрешава наличие в продукта на перфлуорирани алкил сулфонати (PFAS), префлуорирани карбоксилни киселини (PFCA), включително перфлуорооктанова киселина (PFOA) и свързаните с тях вещества, изброени в документа на ОИСР „Предварителни списъци на перфлуорирани октил сулфонати (PFOS), перфлуорирани алкил сулфонати (PFAS), перфлуорирани октанови киселини (PFOA) и перфлуорирани карбоксилни киселини (PFCA) и свързани с тях вещества и химични съединения, които могат да се разложат до перфлуорирани карбоксилни киселини PFCA (съгласно ревизията от 2007 г.)“ Списъкът на ОИСР е представен като приложение на настоящия критериален документ.

                     Оценяване и удостоверяване: заявителят предоставя декларация за съответствие с този критерий.

                  ж)

                     Формалдехиди: не трябва да се добавят свободни формалдехиди. Веществата, които отделят формалдехид, могат да се добавят само в такива количества, че общото съдържание на свободен формалдехид в продукта след оцветяване (ако има такова) да не превишава 0,001 % (m/m).

                     Оценяване и удостоверяване: заявителят предоставя декларация за съответствие с този критерий. Освен това, заявителят следва да предостави резултати от изпитания, проведени от доставчиците на суровини, при използване на изпитателния метод VdL-RL 03 (VdL Указание 03) „Концентрация на формалдехид в кутията с продукта, определена по ацетил ацетоновия метод“ и изчисления, свързващи данните от тези изпитания с крайния продукт, за да бъде показано, че крайната максимално възможна концентрация на формалдехид, отделен от вещества, отделящи формалдехид, не превишава 0,001 % (m/m). Като алтернативна възможност полученият формалдехид от отделящите формалдехид вещества може да бъде измерен в крайния продукт чрез високоефективна течна хроматография, при използване на национален стандарт или на валидиран метод, както е описано в ISO/IEC 17025.

                  з)

                     Халогенирани органични разтворители: независимо от изискванията на критерий 6, букви а), б) и в), само такива халогенирани съединения могат да бъдат използвани, преди или по време на оцветяването (ако има такова), които към момента на заявката са били оценени за рискове и не са били класифицирани с някое от следните обозначения за рискове (или комбинация от тях): R26/27, R45, R48/20/22, R50, R51, R52, R53, R50/53, R51/53, R52/53 и R59 в съответствие с Директива 67/548/ЕИО и Директива 1999/45/ЕО.

                     Оценяване и удостоверяване: заявителят предоставя декларация за съответствие с този критерий.

                  и)

                     Фталати: независимо от изискванията на критерий 6, букви а), б) и в), само такива фталати могат да бъдат използвани преди или по време на оцветяването (ако има такова), които към момента на заявката са били оценени за рискове и не са били класифицирани с някое от следните обозначения за рискове (или комбинация от тях): R60, R61, R62, R50, R51, R52, R53, R50/53, R51/53 и R52/53, в съответствие с Директива 67/548/ЕИО и нейните изменения. Също така, веществата ди-н-октил фталат (DNOP), ди-изононил фталат (DINP) и ди-изодецил фталат (DIDP) не са разрешени за използване в продукта.

                     Оценяване и удостоверяване: Кандидатът предоставя декларация за съответствие с този критерий.

            7.   Годност за употреба

                  а)

                     Степен на нанасяне: Белите и светлооцветените бои (включително горни покрития, грундове и/или междинни слоеве) следва да имат степен на нанасяне (при 98 % непрозрачност), достигаща поне 6 m2 за литър продукт.
                  По отношение на цветовите системи този критерий се отнася само за белия цвят (основната боя, която съдържа най-много TiO2). В случаите, когато бялата основна боя не изпълнява изискването за нанасяне на площ от поне 6 m2 на литър при 98 % непрозрачност, то този критерий следва да може да бъде изпълнен след съответно оцветяване за получаване на стандартния цвят RAL 9010. За всички останали основни бои, използвани за получаване на оцветени продукти — това са основи, съдържащи по правило по-малко TiO2, които не могат да изпълнят изискването за нанасяне на поне 6 m2 на литър при 98 % непрозрачност — този критерий не се прилага. За бои, които са част от цветова система, заявителят трябва да предостави препоръки на крайния потребител върху опаковката на продукта и/или в пунктовете за продажба, относно коя разцветка или грунд (по възможност, носещи европейската екомаркировка) следва да се използват като основен слой преди полагането на по-тъмна разцветка.
                  Грундовете, които имат специфични блокиращи/уплътняващи, респективно проникващи/фиксиращи свойства, както и грундовете със специални адхезионни качества за алуминий и галванизирани повърхности, следва да имат степен на нанасяне (при 98 % непрозрачност), достигаща поне 6 m2 за литър продукт.
                  Също така, еластомерните бои следва да имат степен на нанасяне (при 98 % непрозрачност) от поне 4 m2 за литър продукт.
                  Това изискване не се отнася за лаковете, байцовете, подовите покрития, подовите бои, подслоевете, другите адхезивни грундове или за всякакви други прозрачни покрития.

                     Оценяване и удостоверяване: заявителят трябва да представи отчет за изпитание, проведено по метода ISO 6504/1 (бои и лакове — определяне на покривната способност — част 1: метод на Kubelka-Munk за белите и за светлооцветените бои) или 6504/3 (част 3: определяне на степента на контраст (непрозрачност) на светлооцветените бои при определена степен на нанасяне) или (за боите, специално предназначени да образуват триизмерен ефект и характеризиращи се с много дебело покритие), по метода NF T 30 073 (или по равностоен метод). За тези основни бои, използвани за получаване на оцветени продукти, които не са оценени съгласно горепосочените изисквания, заявителят следва да представи доказателство, че на крайния потребител е препоръчано да използва грунд и/или сива боя (или боя с друга подходяща разцветка) като основен слой преди полагането на продукта.

                  б)

                     Устойчивост на вода: лаковете, подовите покрития и подовите бои трябва да имат устойчивост на вода, определена от стандарта ISO 2812-3, така че след 24-часово въздействие на вода и 16-часово възстановяване да няма промяна на блясъка или цвета.

                     Оценяване и удостоверяване: заявителят трябва да представи отчет за изпитание, проведено по метода ISO 2812-3 (бои и лакове — определяне на покривната способност — част 3: Метод с използване на абсорбентна среда).

                  в)

                     Адхезия: фасадните бои (с изключение на прозрачните грундове) трябва да преминат успешно изпитването чрез отлепване за адхезия по EN 24624 (ISO 4624), а също подовите покрития, подовите бои и основни слоеве за бетон, дърво и покритията за метали трябва да получат резултат поне 2 при метода за изпитване на адхезия чрез кръстосано срязване по EN 2409. При провеждането на изпитване по EN 24624 в случаите, когато кохезионната якост на боядисвания материал е по-малка от адхезионната сила на боята се счита, че изпитанието е преминато успешно, а в останалите случаи адхезията на боята трябва да надвишава стойността 1,5MPa.
                  Заявителят следва да оцени грунда и/или горното покритие поотделно или заедно, като част от система (при това използваната при изпитанието система трябва да включва по възможност продукти, носещи знака на екомаркировката, с изключение на системите, предназначени за метални повърхности). Ако се изпитва само горното покритие, това ще се счита за най-тежкия възможен сценарий по отношение на адхезията.

                     Оценяване и удостоверяване: заявителят следва да представи отчет за изпитание, проведено по метода EN ISO 2409 или EN 24624 (ISO 4624), съобразно конкретния случай.

                  г)

                     Абразивно износване: подовите покрития и подовите бои следва да имат показател за износоустойчивост, който да не надхвърля загуба на тегло от 70 mg след провеждането на 1 000 изпитателни цикъла при товар от 1 000 g и колело CS10, съгласно EN ISO 7784-2:2006.

                     Оценяване и удостоверяване: заявителят следва да представи отчет за изпитание, показващо съответствие с този критерий, проведено по метода EN ISO 7784-2:2006.

                  д)

                     Атмосферни въздействия: фасадните горни покрития и покритията за дърво и метал, включително лаковете, следва да бъдат подложени на изкуствено създадени атмосферни въздействия, в апаратура, включваща луминисцентни ултравиолетови лампи и кондензация или пулверизирани водни струи, съгласно 11507:2007. Фасадните бои следва да бъдат подложени на изпитателните условия в продължение на 1 000 часа, а горните покрития за дърво и метал (включително лаковете) — съответно в продължение на 500 часа. Изпитателните условия са: ултравиолетова светлина тип А (4 часа/60 °С) + влажна среда (4 часа/50 °С).
                  Като алтернативна възможност, връхните покрития за дърво и лаковете за дърво могат да бъдат подложени на атмосферно въздействие в продължение на 500 часа в апарата QUV за ускорено атмосферно въздействие, с циклично излагане на въздействието на ултравиолетова светлина тип А и пулверизирани водни струи съгласно EN 927-6.
                  Промяната на цвета на пробите, подложени на атмосферно въздействие, не трябва да надвишава ΔΕ * = 4, а намаляването на блясъка при лаковете не трябва да е с повече от 30 % от първоначалната му стойност. Блясъкът следва да се измерва по ISO 2813. Критерият за промяна в цвета не е в сила по отношение на прозрачните лакове и основи.
                  Издръжливостта на кредиране следва да се изпитва по метода EN ISO 4628-6:2007 за горни фасадни покрития и покрития на метали (където е необходимо), след като пробите са били подложени на атмосферно въздействие. Покритията трябва да имат резултат от не повече от 1,5 (а по-добре е 0,5 или 1,0) при това изпитание. В стандарта са дадени илюстрирани сравнителни случаи.
                  Следните параметри следва също да бъдат оценявани за фасадните горни покрития и покритията за дърво и метал, след като пробите са били подложени на атмосферно въздействие:

                              —

                              отделяне на люспи, по ISO 4628-5:2003; гъстота на люспите 2 или по-малко, размер на люспите 2 или по-малко,

                              —

                              напукване, по ISO 4628-4:2003; количество на пукнатините 2 или по-малко, размер на пукнатините 3 или по-малко,

                              —

                              образуване на мехури, по ISO 4628-2:2003; гъстота на мехурите 3 или по-малко, размер на мехурите 3 или по-малко.

                        Поради големия брой на възможните оцветявания, тези изпитания се ограничават само до използваната основна боя.

                     Оценяване и удостоверяване: заявителят следва да представи отчети за изпитание или по ISO 11507:2007, съгласно параметрите, посочени в EN 927-6, или и по двата метода (ако случаят е такъв). Освен това, заявителят следва да представи отчети за изпитания по EN ISO 4628-2, 4, 5, 6, ако това е необходимо. Също така, заявителят следва да декларира, че (в съответните случаи) промяната на цвета на покритието е по-малка от параметъра, зададен в настоящия документ.

                  е)

                     Пропускливост на водни пари: в случаите, когато се формулират претенции, че външните бои за зидария и бетон са дишащи, съответните видове боя следва да са класифицирани в Клас II (средна пропускливост на пари) или по-добре по метода за изпитване EN ISO 7783-2. Поради големия брой на възможните оцветявания тези изпитания се ограничават само до използваната основна боя; това изискване не се отнася за прозрачните грундове.

                     Оценяване и удостоверяване: заявителят предоставя протокол от изпитване по методиката EN ISO 7783-2.

                  ж)

                     Пропускливост на течна вода: в случаите, когато се формулират претенции, че външните бои за зидария и бетон са водоустойчиви, съответните видове боя следва да са класифицирани в Клас III (ниска пропускливост на течности) или по-добре по метода за изпитване DIN EN 1062-3:1999. Поради големия брой на възможните оцветявания, тези изпитания се ограничават само до използваната основна боя. Всички останали фасадни бои следва да бъдат класифицирани в Клас II (средна пропускливост на течности) или по-добре по метода за изпитване DIN EN 1062-3:1999.

                     Оценяване и удостоверяване: заявителят предоставя протокол от изпитване по методиката DIN EN 1062-3:1999.

                  з)

                     Устойчивост срещу плесенясване: в случаите, когато се формулират претенции, че горните фасадни покрития имат противоплесенни свойства, покритието следва да има равен или по-добър резултат от 2 (което отговаря на 10 % плесенно покритие), определен по метода BS 3900:G6. Поради големия брой на възможните оцветявания тези изпитания се ограничават само до използваната основна боя.

                     Оценяване и удостоверяване: заявителят предоставя отчет за изпитване по методиката BS 3900:G6.

                  и)

                     Запълване на пукнатини: в случаите, когато се формулират претенции, че боя за зидария (или бетон) има еластомерни свойства, тя следва да е била класифицирана поне като А1 при 23 °C по DIN EN 1062-7:2004. Поради големия брой на възможните оцветявания тези изпитания се ограничават само до използваната основна боя.

                     Оценяване и удостоверяване: заявителят предоставя протокол от изпитание по методиката DIN EN 1062-7:2004.

                  й)

                     Устойчивост срещу алкални съединения: Фасадните бои и грундове следва да нямат забележимо увреждане, след като върху покритието престоят в продължение на 24 часа капки от 10 % разтвор на натриева основа, съгласно метода по ISO 2812-4:2007. Оценката се прави след 24-часово възстановяване чрез сушене.

                     Оценяване и удостоверяване: заявителят предоставя протокол от изпитание по методиката ISO EN 2812-4:2007.

            8.   Информация за потребителите

      Следната информация трябва да присъства върху опаковката или прикрепена към нея:

                  —

                  описание на начина на употреба, материала (субстрата), който може да се боядисва и условията за употреба на продукта; тази информация следва да включва препоръки относно подготвителните дейности и т.н., например правилната подготовка на боядисвания материал (субстрата), съвети за употребата при външно боядисване (според случая), или във връзка с температурата,

                  —

                  препоръки за почистващи средства и подходящото управление на отпадъците (с оглед да се намали замърсяването на водата); тези препоръки следва да са съобразени с вида на въпросния продукт и областта на приложението му и могат евентуално да са съпътствани от пиктограми,

                  —

                  препоръки относно условията за съхранение на продукта след отваряне (с оглед да се намалят твърдите отпадъци), включващи, според случая, съвети за безопасност,

                  —

                  по отношение на покритията с по-тъмен цвят, за които не е в сила критерий 7, буква а), се дават препоръки относно използването на подходящ грунд или основен слой боя (които по възможност да имат европейската екомаркировка),

                  —

                  следва да присъства текст, поясняващ, че за неизползваното количество боя е необходимо специализирано третиране с оглед на обезвреждане по отношение на околната среда и следователно тези количества не трябва да бъдат изхвърляни с битовите отпадъци или изсипани на произволно място; указания по отношение на обезвреждането и събирането следва да бъдат търсени от местните власти,

                  —

                  следва да бъдат дадени препоръки за превантивните предпазни мерки за бояджията; следният текст (или текст с еквивалентно съдържание) следва да присъства върху опаковката или да е прикрепен към нея:
                  „За повече информация относно основанията, поради които на този продукт е присъден знакът на Цветето, моля посетете страницата в Интернет: http://ec.europa.eu/environment/ecolabel.“

         Оценяване и удостоверяване: заявителят трябва да представи при подаването на заявлението мостра от опаковката на продукта, както и декларация за съответствие с тези критерии, в зависимост от конкретния случай.
      9.   Информационен графичен вид на екомаркировката

      Клетка 2 на екомаркировката следва да съдържа следния текст:

                  —

                  добри показатели при употреба за външно боядисване,

                  —

                  ограничено съдържание на опасни вещества,

                  —

                  ниско съдържание на разтворители.

         Оценяване и удостоверяване: заявителят трябва да представи мостра от опаковката на продукта, на която да се вижда екомаркировката, както и декларация за съответствие по този критерий.

         (1)  ОВ L 396, 30.12.2006 г., стр. 1.

         (2)  ОВ L 143, 30.12.2004 г., стр. 87.

         (3)  ОВ L 200, 30.7.1999 г., стр. 1.

         (4)  ОВ 196, 16.8.1967 г., стр. 1.

         (5)  На 27 юни 2007 г. Европейската комисия прие „Предложение за регламент на Европейския парламент и на Съвета относно класифицирането, етикетирането и опаковането на вещества и смеси и за изменение на Директива 67/548/ЕИО и на Регламент (ЕО) № 1907/2006“ (COM(2007) 355 окончателен). За допълнителна информация относно припокриването между съществуващата система и световната хармонизирана система вижте приложение VII в том III на горепосоченото предложение: http://ec.europa.eu/enterprise/reach/docs/ghs/ghs_prop_vol_iii_en.pdf

         (6)  Експертен комитет на ООН за транспорта на опасни стоки и за Световната хармонизирана система за класификация и етикетиране на химически вещества: http://www.unece.org/trans/main/dgdb/dgcomm/ac10rep.html

         (7)  Вж. бележка под линия 5.


title: Решение на Комисията от 3 март 2004 година относно създаване на научни комитети в областта на потребителската безопасност, общественото здраве и околната средатекст от значение за ЕИП.

text:
Важна правна забележка

|

32004D0210

Официален вестник n° L 066 , 04/03/2004 стр. 0045 - 0050 специално чешко издание глава 15 том 08 стр. 195  - 201 специално испанско издание глава 15 том 08 стр. 195  - 201 специално унгарско издание глава 15 том 08 стр. 195  - 201 специално литвийско издание глава 15 том 08 стр. 195  - 201 LV.ES глава 15 том 08 стр. 195  - 201 MT.ES глава 15 том 08 стр. 195  - 201 PL.ES глава 15 том 08 стр. 195  - 201 SK.ES глава 15 том 08 стр. 195  - 201 специално словенско издание глава 15 том 08 стр. 195  - 201

		20040303Решение на Комисиятаот 3 март 2004 годинаотносно създаване на научни комитети в областта на потребителската безопасност, общественото здраве и околната среда(текст от значение за ЕИП)(2004/210/ЕО)КОМИСИЯТА НА ЕВРОПЕЙСКИТЕ ОБЩНОСТИ,Като взе предвид Договора за създаване на Европейската общност, и по-специално членове 152 и 153 от него,като има предвид, че:(1) Научните комитети са били създадени с Решение 97/404/ЕО на Комисията от 10 юни 1997 г. относно учредяване на Научен управителен комитет [1] и с Решение 97/579/ЕО на Комисията от 23 юли 1997 година, относно учредяване на научни комитети в областта на здравето на потребителите и безопасността на храните [2].(2) Отговорностите на Научния управителен комитет (НУК) по отношение на научни съвети за спонгилоформна енцефалопатия по говедата и трансмисивни спонгилоформни енцефалопатии са били прехвърлени на Европейски орган за безопасност на храните (ЕОБХ), учредена с Регламент (ЕО) № 178/2002 на Европейския парламент и на Съвета от 28 януари 2002 г., за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните [3].(3) Освен това, отговорностите на пет от осемте научни комитета, които са учредени с Решение 97/579/ЕО са били прехвърлени на ЕОБХ, а именно отговорностите на Научния комитет по храните, Научния комитет за хранене на животните, Научния комитет за здравето и благополучието на животните, Научния комитет за ветеринарните мерки, свързани с общественото здраве, и на Научния комитет по растенията.(4) Служебните мандати на членовете на останалите три научни комитета, учредени с Решение 97/579/ЕО на Комисията, а именно научните комитети по козметичните продукти и нехранителните продукти, предназначени за потребителите, Научния комитет по лекарствените продукти и медицинските средства и Научния комитет по токсичност, екотоксичност и околната среда са прекратени. Членовете на тези комитети остават на поста си, докато бъдат заместени, или техните назначения бъдат подновени.(5) Следователно е необходимо да се замени Решение 97/404/ЕО и Решение 97/579/ЕО и тези актове да бъдат отменени.(6) Правилните и навременни научни съвети са основно изискване за предложенията, решенията и политиката на Комисията свързани с безопасността на потребителите, общественото здраве и околната среда.(7) Съветите на научните комитети по въпроси, свързани с безопасността на потребителите, общественото здраве и околната среда следва да бъдат основани на принципите на превъзходство, независимост и безпристрастност, както и прозрачност, така, както са разработени в Съобщение на Комисията относно "Събирането и използването на експертни оценки от Комисията: принципи и насоки. Подобряване на знанието с оглед по-добри политики" [4].(8) От съществено значение е научните комитети да използват по най-добрия начин външни експертни оценки в Европейския съюз и извън него, ако е необходимо за даден специфичен въпрос.(9) Време е да бъде реорганизирана консултативната структура на научните комитети в светлината на оперативния опит, учредяването на ЕОБХ и бъдещите нужди на Комисията от независими научни съвети. Такава структура следва да предоставя гъвкавостта, която да ѝ позволи да съветва Комисията по въпроси, които попадат под установените области на компетентност, както и по възникващи и идентифицирани нови здравни рискове и въпроси, които не са в рамките на компетентността на други органи на Комисията за оценка на риска.(10) Необходимостта от независими научни съвети както в установени, така и в нови области на отговорностите на Комисията, които попадат в рамките на компетентността на Научния комитет по козметичните продукти и нехранителните продукти, предназначени за потребителите и на Научния комитет по токсичност, екотоксичност и околната среда е вероятно да продължи да нараства.(11) Броят на исканията на научни съвети от Научния комитет по медицинските продукти и медицинските средства са прекалено малко за да оправдаят продължаването на съществуването му като отделен комитет. С оглед потенциалната важност на тази област, обаче, и особено на медицинските средства, необходимо е да се запази капацитета за предоставяне на научни съвети посредством подходящ научен комитет.(12) С оглед укрепването на тяхната научна съгласуваност, съвместни действия и мултидисциплинарен подход, и в същото време минимизирането на дублиращи се отговорности, необходимо е да се предефинират областите на компетентност на научните комитети и да се осигури систематична и структурна координация.(13) Важно е Комисията да може да прилага инициативен подход за ранната оценка на възникващи и идентифицирани нови рискове,РЕШИ:Член 1Консултативна структура на научния комитет и области на компетентност1. С настоящото се учредяват следните научни комитети:а) Научен комитет по потребителските продукти (по-нататък НКПП);б) Научен комитет по рисковете за здравето и околната среда (по-нататък НКРЗОС);в) Научен комитет по възникващи и идентифицирани нови здравни рискове (по-нататък НКВИНЗР).2. Областите на компетентност на научните комитети се определят в приложение I, без да се засяга компетентността, предоставена от общностно законодателство на други общностни органи, които извършват оценка на риска, като например Европейската служба за безопасност на храните и Европейската агенция за оценка на лекарствени средства.Член 2Мисия1. Комисията ще изисква научно становище от научните комитети в случаите, определени от общностното право. Комисията може да изиска становище от комитетите също и по въпроси:а) от особено значение за безопасността на потребителите, общественото здраве и околната среда; иб) не попадащи в рамките на мандата на други общностни органи.2. Искания за научно становище по въпроси, които не попадат в областта на компетентност на един единствен научен комитет, или които следва да се разгледат от повече от един комитет, се отправят в съответствие с процедурните правила по член 10, параграф 2, буква в). Същото се отнася за нуждите от пояснение по искания за научни становища в съответствие с процедурните правила по член 10, параграф 2, буква б).3. Комисията може да изиска приемането на научно становище от научен комитет в рамките на определен срок.4. Научните комитети привличат вниманието на Комисията към даден специфичен или възникващ проблем, който попада в рамките на тяхната област, който те считат, че би могъл да създаде фактически или потенциален риск за безопасността на потребителите, общественото здраве и околната среда. Комисията определя действията, които следва да се предприемат, включително, ако е подходящо, искане за научно становище по въпроса.5. В съответствие с параграф 3, даден научен комитет може да изиска допълнителна информация от заинтересовани страни за завършването на научно становище.Даден научен комитет може да даде краен срок за представяне на исканата от него информация. Ако исканата информация не е била представена в рамките на крайния срок, комитетът може да приеме становището си на основата на наличната информация.Член 3Назначаване на членовете на научните комитети и асоциирани членове1. НКПП и НКРЗОС ще се състоят съответно всеки от максимум 19 души. Те се назначават на основата на квалификацията им и в съответствие с географско разпределение, което отразява разнообразието на научни проблеми и подходи в Общността. Комисията определя броя на членовете на всеки комитет в съответствие с присъщите нужди.2. НКВИНЗР се състои от 13 членове. Те се назначават на основата на общата им квалификация по прилагането на оценка на риска и, в съответствие с това — географско разпределение, което отразява разнообразието на научни проблеми и подходи в Общността.За какъвто и да е специфичен въпрос, НКВИНЗР може да впише поддръжката на до шест асоциирани члена, които са избрани на основата на квалификацията им. Асоциираните членове имат същите права да участват в обсъжданията и отговорностите както членовете.3. Членовете на всеки научен комитет са научни експерти в една или повече от областите на компетентност на съответния комитет и колективно покриват възможно най-широк кръг от дисциплини.4. Комисията назначава членовете на научните комитети от списък с подходящи кандидати, съставен след публикуването в Официален вестник на Европейския съюз и на страницата на Комисията в електронната мрежа на заявления за проява на интерес.5. Никой член на научен комитет не може да бъде назначен в повече от един от комитетите, предвидени в член 1, параграф 1.Член 4Съставяне на резервен списък1. Кандидатите, които са преценени като подходящи за пост в даден научен комитет, но не са назначени, се поканват да бъдат включени в резервен списък. на Резервният списък може да бъде използван от:а) Комисията за определяне на подходящи кандидати за подмяна на членове в съответствие с член 7, параграф 2;б) НКВИНЗР за определяне на асоциирани членове с необходимата квалификация за специфични въпроси;в) научните комитети за определяне на външни експерти в работни групи.2. Асоциирани членове са избират от резервния списък, или от списъци, съставени от други общностни органи, като се следват открити селекционни процедури, предназначени да изпълнят изискванията за високи нравствени качества и независимост.Член 5Избиране на председател и заместник-председатели1. Всеки научен комитет избира председател и двама заместник-председатели измежду своите членове. Изборът се осъществя чрез обикновено мнозинство на членовете, които съставляват комитета. Служебният мандат на председателя и заместник-председателите е три години и може да бъде подновен.2. Процедурата на избиране на председател и заместник-председатели на научните комитети се определя в процедурния правилник.Член 6Координация на научните комитетиПредседателите подпомагат Комисията по въпроси, които са свързани с координацията на трите научни комитета в съответствие с процедурните правила, предвидени в член 10, параграф 2, буква г).Член 7Служебен мандат1. Членовете се назначават в научните комитети за срок от три години, и не могат да служат повече от три последователни мандата. Те остават на поста си докато са заменени, или назначенията им са подновени.Членове, които са завършили три последователни служебни мандата в даден научен комитет могат да бъдат избирани за членство в друг научен комитет.2. Когато е установено, че даден член не участва в работата на научните комитети, или желае да подаде оставка, Комисията може да прекрати членството на този член и да назначи заместник от резервния списък, който е предвиден в член 4.Член 8Работни групи и участие на външни експерти1. В съгласие с Комисията, научните комитети могат да канят специализирани външни експерти, които те считат, че притежават съответните научни знания и квалификация за да допринесат за работата им.2. Научните комитети могат да създават специфични работни групи с ясно определени задачи. Тези работни групи се учредяват особено когато има нужда от външна експертна оценка за изпълнението на мандата на комитета. В такива случаи, той използва експертизата на тези работни групи когато приема научни становища.3. Работните групи се председателстват от член на научния комитет, който ги е свикал и му докладват.4. Когато даден въпрос е общ за повече от един научен комитет, се съставя обща работна група, която според необходимостта включва членове от комитетите, съответните асоциирани членове и външни експерти.Член 9Възнаграждения и обезщетенияЧленовете на научните комитети, асоциираните членове и външните експерти имат право на възнаграждение за своето участие в заседанията на комитетите и за изпълнение на качеството на докладчик по специфичен въпрос, както е предвидено в приложение II.Пътните и дневните разноски се възстановяват от Комисията.Член 10Процедурен правилник1. Научните комитети приемат общ процедурен правилник в консултация с Комисията. Процедурният правилник следва да осигурят научните комитети да изпълняват своите задачи в съответствие с принципите на превъзходство, независимост и прозрачност, като същевременно отчитат законните искания за търговска тайна.2. Процедурният правилник регламентира, по-специално:а) избора на председател и заместник-председатели на научния комитет;б) процедурите за:i) координация и разпределение на въпросите;ii) приемане на становища при нормални условия иiii) приемане на становища при ускорена писмена процедура, ако спешността на въпроса изисква такава процедура;в) определяне на научния комитет, който е отговорен да се занимава с въпроси, които са общи за повече от един научен комитет;г) процедурите за осигуряване на координация между научните комитети, включително въпроси, които са свързани с хармонизацията на оценката на риска;д) създаването и организацията на работни групи от научните комитети;е) ангажирането на външни експерти и, за НКВИНЗР — на асоциирани членове;ж) назначаването на докладчици и описанието на задачите им във връзка с изготвянето на проектостановища за научните комитети;з) формата и съдържанието на научните становища и процедурите за осигуряване и подобряване на съгласуваността им;и) процедури за определяне, решаване или изясняване на различни становища с Общността и международни органи, които изпълняват подобни задачи, включително обмен на информация и организирането на съвместни заседания;й) организацията на изслушвания на представители на промишлеността или други групи по специални интереси;к) отговорностите и задълженията на членовете, асоциираните членове и външните експерти във връзка с контактите им с просители, групи по специални интереси и други заинтересовани страни;л) представителство на научния комитет във външни дейности, по-специално във връзка с други общностни или международни органи, които се занимават с дублиращи дейности.Член 11Правила за гласуванеВсеки научен комитет действа с мнозинство от членовете му.Член 12Приемане на научни становищаНаучните комитети приемат своите становища с мнозинство от членовете, които съставляват комитета.Член 13Различни становища1. Научните комитети подпомагат Комисията за определянето на ранен етап на потенциални и фактически различия в техните научни становища и научните становища на Общността и международните органи, които осъществяват подобни задачи. Те подпомагат Комисията за избягване, разрешаване или изясняване на различните становища.2. Когато е било определено различие по същество по научни въпроси и въпросният орган е Общностен орган, съответният научен комитет, по искане на Комисията, сътрудничи с въпросния орган с оглед или разрешаването на различието или представянето на Комисията на общ документ, който изяснява спорните научни въпроси и определя съответните съмнения в данните. Този документ следва е публичен.Член 14Независимост1. Членовете на научните комитети и асоциираните членове се предлагат в тяхно лично качество. Те не могат да делегират своите отговорности на друг член или трето лице.2. Членовете на научните комитети и асоциираните членове се задължават да действат независимо от всякакво външно влияние.За тази цел те представят декларация за задължение да действат в публичен интерес и декларация, която посочва наличието, липсата на определен интерес, който би могъл да се счита в ущърб на тяхната независимост.Тези декларации са писмени и са на разположение на обществеността. Членовете на научните комитети подават годишни декларации.3. Членовете на научните комитети, асоциираните членове и външните експерти, които участват в работните групи, декларират на всяко заседание всякакъв специфичен интерес, който би могъл да се счита в ущърб на тяхната независимост по отношение на въпросите от дневния ред.Член 15Прозрачност1. Исканията на становища, дневният ред, протоколите от заседания и становищата на научните комитети се публикуват без неоправдано закъснение и с отчитане на необходимостта от търговска тайна.2. Малцинствени становища винаги се включват в становищата на научните комитети с посочване на съответните членове или асоциирани членове, които ги изразяват.3. Процедурният правилник се публикуват в интернет страницата на Комисията.4. Имената на членовете на научните комитети се публикуват в Официален вестник на Европейския съюз. Те също се вписват в страницата на Комисията в Интернет заедно с кратка биография на всеки член.Имената на участниците в работните групи се дават заедно със становището, за което са допринесли.5. Резервният списък, в резултат на искането за проява на интерес се публикува в Официален вестник на Европейския съюз. Той също се вписва в страницата на Комисията в Интернет.Член 16ПоверителностЧленовете на научните комитети, асоциираните членове и външните експерти не могат да разкриват информация, която е придобита в резултат на работата на научните комитети, или някоя от работните групи, когато те са били информирани, че тя е поверителна.Член 17Секретариат на научните комитети на Комисията1. Научните комитети и техните работни групи се свикват от Комисията.2. Комисията осигурява научния и административен секретариат на научните комитети и работните им групи.3. Секретариатът е отговорен за предоставянето на научна и административна подкрепа, необходима за облекчаването на ефективното функциониране на научните комитети в съответствие с процедурния правилник, особено по отношение на изискванията за високи нравствени качества, независимост и прозрачност.4. Секретариатът осигурява научната и техническата координация на дейностите на научните комитети и по целесъобразност — координация на действията им с тези на други Общностни и международни органи.Член 18Заменяне на научните комитетиНаучните комитети, които са учредени по силата на член 1, параграф 1 от настоящото решение заменят съществуващите научни комитети, които са учредени с Решение 97/579/ЕО, както следва:а) Научният комитет по потребителските продукти заменя съществуващия Научен комитет за козметични продукти и нехранителни продукти, предназначени за потребителите;б) Научният комитет по рисковете за здравето и околната среда заменя Научния комитет по токсичност, екотоксичност и околната среда;в) Научният комитет по възникващи и определими нови здравни рискове заменя Научния комитет по медицински продукти и медицински средства.Член 19Отмени1. Решения 97/404/ЕО и 97/579/ЕО се отменят.Трите комитета, които са учредени с тези решения, обаче продължават да действат, докато научните комитети, учредени с настоящото решение встъпят в длъжност.2. Позовавания на отменените решения ще се разбират като приложими към настоящото решение; позоваванията на комитетите и отделите, които са учредени с отменените решения ще се разбират като приложими към комитетите, които са учредени с настоящото решение.Съставено в Брюксел на 3 март 2004 година.За КомисиятаDavid ByrneЧлен на Комисията[1] ОВ L 169, 27.6.1997 г ., стр. 85. Решение, изменено с Решение 2000/443/ЕО (ОВ L 179, 18.7.2000 г., стр. 13).[2] ОВ L 237, 28.8.1997 г., стр. 18. Решение, изменено с Решение 2000/443/ЕО.[3] ОВ L 31, 1.2.2002 г., стр. 1. Регламент, изменен с Регламент (ЕО) № 1642/2003 (ОВ L 245, 29.9.2003 г., стр. 4).[4] COM (2002) 713 окончателен от 11 декември 2002 г. относно "Събирането и използването на експертни оценки от Комисията: принципи и насоки. Подобряване на знанието с оглед по-добри политики."--------------------------------------------------20040303ПРИЛОЖЕНИЕ IОБЛАСТ НА КОМПЕТЕНТНОСТ1. Научен комитет по потребителските продуктиТой ще предоставя становища по въпроси, които засягат безопасността на потребителски продукти (нехранителни продукти, предназначени за потребителя). По-специално, ще се занимава с въпроси, свързани с безопасността и алергенните свойства на козметични продукти и съставки по отношение на въздействието им върху здравето на потребителя, играчки, текстил, облекло, продукти за лична хигиена, домакински продукти като прахове за пране и потребителски услуги като например татуиране.2. Научен комитет по рисковете за здравето и околната средаТой ще предоставя становища по въпроси, които са свързани с токсичността и екотоксичността на химически, биохимически и биологични съставки, чиято употреба може да има вредни последици за човешкото здраве и за околната среда. По-специално, ще се занимава с въпроси, свързани с нови и съществуващи химикали, ограничаването на търговията с опасни вещества, биоциди, отпадъци, екологични замърсители, пластмасови и други материали, използвани на водопроводи (например нови органични вещества), питейна вода, качество на въздуха в помещения и в атмосферата.Той ще се занимава с въпроси, свързани с излагането на хората на смеси от химикали, сенсибилизирането и определянето на ендокринни разрушители.3. Научен комитет по възникващи и идентифицирани нови здравни рисковеТой ще предоставя становища по въпроси, които са свързани с възникващи и определени нови рискове и по широки, комплексни или мултидисциплинарни въпроси, които изискват всестранна оценка на риска за безопасността на потребителите или общественото здраве и свързани въпроси, които не са покрити от други общностни органи за оценка на риска.Примери за потенциални области на дейност включват потенциалния риск, свързан с взаимодействието но рискови фактори, синергични ефекти, антимикробна резистентност, нови технологии като нанотехнологии, медицински средства, включително тези, инкорпориращи вещества от животински и/или човешки произход, тъканно инженерство, кръвни продукти, намаляване на фертилността, ракови или ендокринни органи, физически опасности като шум и електромагнитни полета (от мобилни телефони, трансмитери и електронно контролирана домашна среда) и методологии за оценката на нови рискове.--------------------------------------------------20040303ПРИЛОЖЕНИЕ IIВЪЗНАГРАЖДЕНИЯЧленовете на научните комитети, асоциираните членове и външните експерти имат право на възнаграждения, свързани с участието в дейностите на научните комитети както следва:За участие в заседания:- 300 EUR за всеки пълен ден участие, или 150 EUR за участие в сутрешно или следобедно заседание на научен комитет, работна група или външно заседание, на което присъства във връзка с работата на научен комитет.За докладчик по въпрос, който изисква не по-малко от един ден за подготовка на проект на становище и при предварително договаряне с Комисията:- 300 EUR.- Където е напълно оправдано и в зависимост от бюджетната наличност, тази сума може извънредно да бъде увеличена до 600 EUR, за въпроси които са особено наложителни по отношение на товара на работа.За особено сложни въпроси от мултидисциплинарно естество, може да бъде назначен повече от един докладчик.--------------------------------------------------


title: Решение на Съвета от 26 май 2016 година за назначаване на четирима членове на управителния съвет на Европейската агенция по лекарствата

text:
               3.6.2016

               BG

               Официален вестник на Европейския съюз

               C 197/2

         РЕШЕНИЕ НА СЪВЕТА
   от 26 май 2016 година
   за назначаване на четирима членове на управителния съвет на Европейската агенция по лекарствата
   (2016/C 197/02)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 726/2004 на Европейския парламент и на Съвета от 31 март 2004 г. за установяване на процедури на Общността за разрешаване и контрол на лекарствени продукти за хуманна и ветеринарна употреба и за създаване на Европейска агенция по лекарствата (1), и по-специално член 65, параграфи 1 и 4 от него,
   като има предвид, че:

               (1)

               В съответствие с член 65, параграф 1 от Регламент (ЕО) № 726/2004 на 27 януари 2016 г. Комисията представи списък с кандидати — представители на организациите на пациентите, на лекарските организации и на организациите на ветеринарните специалисти, които да бъдат назначени в управителния съвет на Европейската агенция по лекарствата.

               (2)

               Европейският парламент разгледа списъка с кандидати и на 21 април 2016 г. представи на Съвета своето становище,

         ПРИЕ НАСТОЯЩОТО РЕШЕНИЕ
   Член 1
   Следните лица се назначават за членове на управителния съвет на Европейската агенция по лекарствата за срок от три години, считано от 15 юни 2016 г.:

               ОРГАНИЗАЦИИ НА ПАЦИЕНТИТЕ

               ЛЕКАРСКИ ОРГАНИЗАЦИИ

               ОРГАНИЗАЦИИ НА ВЕТЕРИНАРНИТЕ СПЕЦИАЛИСТИ

               Г-н Yann LE CAM
               Г-жа Ilaria PASSARANI

               Г-н Wolf-Dieter LUDWIG

               Г-жа Nancy DE BRIYNE

         Член 2
   Настоящото решение влиза в сила в деня на приемането му.

      Съставено в Брюксел на 26 май 2016 година.

            За Съвета

            Председател

         H.G.J. KAMP

      (1)  ОВ L 136, 30.4.2004 г., стр. 1.


title: Решение (ЕС) 2015/1302 на Комисията от 28 юли 2015 година за идентифициране на профили на „Integrating the Healthcare Enterprise“ за целите на позоваване в обществените поръчки (Текст от значение за ЕИП)

text:
               29.7.2015

               BG

               Официален вестник на Европейския съюз

               L 199/43

         РЕШЕНИЕ (ЕС) 2015/1302 НА КОМИСИЯТА
   от 28 юли 2015 година
   за идентифициране на профили на „Integrating the Healthcare Enterprise“ за целите на позоваване в обществените поръчки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 13, параграф 1 от него,
   след консултация с Европейската многостранна платформа по въпросите на стандартизацията в областта на информационните и комуникационните технологии (ИКТ) и с експерти от сектора,
   като има предвид, че:

               (1)

               Стандартизацията играе важна роля в подкрепа на стратегията „Европа 2020“, както е посочено в съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“ (2). В няколко водещи инициативи на стратегията „Европа 2020“ се подчертава значението на доброволната стандартизация в рамките на пазарите на продукти или услуги, за да се гарантират съгласуваност и оперативна съвместимост между продуктите и услугите, да се насърчи технологичното развитие и да се окаже подкрепа на иновациите.

               (2)

               Завършването на цифровия единен пазар е ключов приоритет за Европейския съюз, както беше подчертано в Годишната стратегия за растеж за 2015 г. (3) Комисията стартира стратегията за цифровия единен пазар (4), в която се подчертава ролята на стандартизацията и оперативната съвместимост при създаването на европейската цифрова икономика с дългосрочен потенциал за растеж.

               (3)

               В цифровото общество стандартизационните документи се превръщат в задължителна предпоставка за осигуряване на оперативната съвместимост между устройствата, приложенията, хранилищата на данни, услугите и мрежите. В съобщението на Комисията, озаглавено „Стратегическа визия за европейските стандарти: към по-голям и ускорен устойчив растеж на европейската икономика до 2020 г.“ (5), се признава специфичният характер на стандартизацията на ИКТ, при която различните ИКТ решения, приложения и услуги често са разработвани от световни форуми и консорциуми в областта на ИКТ, които са се наложили като водещи организации за разработване на ИКТ стандарти.

               (4)

               Регламент (ЕС) № 1025/2012 има за цел модернизиране и усъвършенстване на европейската рамка за стандартизация. С него се създава система, посредством която Комисията може да реши да идентифицира онези технически спецификации в областта на ИКТ, които са в най-висока степен относими и общоприети и са издадени от организации, които не са европейски, международни или национални организации по стандартизация. Възможността да се използва пълният набор от технически спецификации в областта на ИКТ при възлагането на обществени поръчки за хардуер, софтуер и услуги в областта на информационните технологии ще позволи да се осигури оперативната съвместимост, да се избегне монополизирането на обществените поръчки, възлагани от публичните администрации, от ограничен брой фирми изпълнители и ще насърчи конкуренцията в предлагането на оперативно съвместими решения в сферата на ИКТ.

               (5)

               Техническите спецификации в областта на ИКТ, които могат да бъдат допустими за позоваване в обществените поръчки, трябва да отговарят на изискванията, посочени в приложение II към Регламент (ЕС) № 1025/2012. Спазването на тези изисквания дава гаранция на публичните органи, че техническите спецификации в областта на ИКТ са установени в съответствие с принципите на откритост, справедливост, обективност и недискриминация, които са признати от Световната търговска организация в областта на стандартизацията.

               (6)

               Решението за идентифициране на спецификация в областта на ИКТ трябва да бъде взето след консултация с Европейската многостранна платформа по въпросите на стандартизацията в областта на ИКТ, създадена с Решение 2011/C 349/04 на Комисията (6), допълнена от други форми на консултация с експерти от сектора.

               (7)

               На 2 октомври 2014 г. Европейската многостранна платформа по въпросите на стандартизацията в областта на ИКТ извърши оценка на 27 профила на „Integrating the Healthcare Enterprise“ (IHE) с оглед на изискванията, посочени в приложение II към Регламент (ЕС) № 1025/2012, и даде положително становище относно идентифицирането им за целите на позоваване в обществените поръчки. Оценката на 27-те IHE профила впоследствие беше представена за консултация на мрежата за електронно здравеопазване, създадена с член 14 от Директива 2011/24/ЕС на Европейския парламент и на Съвета (7), която потвърди положителното становище по отношение на тяхната идентификация.

               (8)

               IHE разработва технически спецификации за ИКТ в областта на информационни технологии в здравеопазването. 27-те IHE профила са подробни спецификации, разработени за период от 15 години в рамките на комитетите на IHE, които оптимизират подбора на утвърдили се стандарти, описващи различните равнища на оперативна съвместимост (т.е. комуникация чрез протоколи, технически, семантични, синтактични равнища и равнища на приложения) с цел намиране на решения за оперативна съвместимост за обмен или споделяне на медицински данни.

               (9)

               27-те IHE профила имат потенциала да увеличат оперативната съвместимост на електронните здравни услуги и приложения в интерес на пациентите и медицинската общност. Поради това 27-те IHE профила следва да бъдат обозначени като технически спецификации в областта на ИКТ, допустими за позоваване в обществените поръчки,

         ПРИЕ НАСТОЯЩОТО РЕШЕНИЕ:
   Член 1
   Профилите на „Integrating the Healthcare Enterprise“, изброени в приложението, са допустими за позоваване в обществените поръчки.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.

      Съставено в Брюксел на 28 юли 2015 година.

            За Комисията

            Председател

         Jean-Claude JUNCKER

      (1)  ОВ L 316, 14.11.2012 г., стр. 12.

      (2)  COM(2010) 2020 окончателен от 3 март 2010 г.

      (3)  COM(2014) 902.

      (4)  Съобщение на Комисията до Европейския парламент, Съвета, Европейския икономически и социален комитет и Комитета на регионите„Стратегия за цифров единен пазар за Европа“ СОМ(2015) 192 final от 6 май 2015 г.

      (5)  COM(2011) 311 окончателен от 1 юни 2011 г.

      (6)  Решение 2011/C 349/04 на Комисията от 28 ноември 2011 г. за създаване на Европейска многостранна платформа по въпросите на стандартизацията в областта на ИКТ (ОВ C 349, 30.11.2011 г., стр. 4).

      (7)  Директива 2011/24/ЕС на Европейския парламент и на Съвета от 9 март 2011 г. за упражняване на правата на пациентите при трансгранично здравно обслужване (ОВ L 88, 4.4.2011 г., стр. 45).

      ПРИЛОЖЕНИЕ

         СПИСЪК НА ПРОФИЛИТЕ НА „INTEGRATING THE HEALTHCARE ENTERPRISE“, ДОПУСТИМИ ЗА ПОЗОВАВАНЕ В ОБЩЕСТВЕНИТЕ ПОРЪЧКИ

                  1.

                  IHE XCPD: Cross-Community Patient Discovery;

                  2.

                  IHE XCA: Cross-Community Access;

                  3.

                  IHE XCF: Cross-Community Fetch;

                  4.

                  IHE XDR: Cross-Enterprise Document Reliable Interchange;

                  5.

                  IHE CT: Consistent Time;

                  6.

                  IHE ATNA: Audit Trail and Node Authentication;

                  7.

                  IHE BPPC: Basic Patient Privacy Consents;

                  8.

                  IHE XUA: Cross-Enterprise User Assertion;

                  9.

                  IHE PRE: Pharmacy Prescription;

                  10.

                  IHE DIS: Pharmacy Dispense;

                  11.

                  IHE XPHR: Exchange of Personal Health Record Content;

                  12.

                  IHE XD-MS: Cross-Enterprise Sharing of Medical Summaries Integration Profile;

                  13.

                  IHE XD-SD: Cross-Enterprise Sharing of Scanned Documents;

                  14.

                  IHE PIX: Patient Identifier Cross-Referencing;

                  15.

                  IHE PDQ: Patient Demographics Query;

                  16.

                  IHE XDS.b: Cross-Enterprise Document Sharing;

                  17.

                  IHE XDS-I.b: Cross-Enterprise Document Sharing for Imaging;

                  18.

                  IHE XD-LAB: Laboratory Reports;

                  19.

                  IHE XDM: Cross-Enterprise Document Media Interchange;

                  20.

                  IHE SVS: Sharing Value Sets;

                  21.

                  IHE SWF: Radiology Scheduled Workflow;

                  22.

                  IHE SWF.b: Radiology Scheduled Workflow;

                  23.

                  IHE PIR: Patient Information Reconciliation;

                  24.

                  IHE PAM: Patient Administration Management;

                  25.

                  IHE LTW: Laboratory Testing Workflow;

                  26.

                  IHE LCSD: Laboratory Code Sets Distribution;

                  27.

                  IHE LWA: Laboratory Analytical Workflow.


title: Решение на Съвета от 25 февруари 2009 r. за назначаване и замяна на членове на Управителния съвет на Европейския център за развитие на професионалното обучение

text:
               3.6.2009

               BG

               Официален вестник на Европейския съюз

               C 123/10

      РЕШЕНИЕ НА СЪВЕТА

   от 25 февруари 2009 r.
   за назначаване и замяна на членове на Управителния съвет на Европейския център за развитие на професионалното обучение
   2009/C 123/04
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид предложението на правителството на КИПЪР,
   като има предвид, че:

               (1)

               С решението си от 18 септември 2006 г. (2) Съветът назначи членовете на Управителния съвет на Европейския център за развитие на професионалното обучение за периода от 18 септември 2006 г. до 17 септември 2009 г.

               (2)

               След оставката на г-н Michael PHYSENTZIDES се освободи едно място за член на Управителния съвет на центъра в категорията на представителите на правителства.

               (3)

               Членът от Кипър на Управителния съвет на посочения по-горе център следва да бъде назначен за остатъка от настоящия мандат, който изтича на 17 септември 2009 г.,

         РЕШИ:
   Член единствен
   Посоченото по-долу лице се назначава за член на Управителния съвет на Европейския център за развитие на професионалното обучение за остатъка от мандата, който изтича на 17 септември 2009 г.:

      ПРЕДСТАВИТЕЛ НА ПРАВИТЕЛСТВОТО

   КИПЪР: д-р George OXINOS

      Съставенo в Брюксел на от 25 февруари 2009 rодинa.

            За Съвета

            Председател

         J. ŠEBESTA

      (1)  ОВ L 39, 13.2.1975 г., стр. 1.

      (2)  ОВ С 240, 5.10.2006 г., стр. 1.


title: 2011/126/ЕС: Решение на Съвета от 21 февруари 2011 година относно сключване на споразумението между Европейската общност и Западноафриканския икономически и валутен съюз относно някои аспекти на въздухоплавателните услуги

text:
               25.2.2011

               BG

               Официален вестник на Европейския съюз

               L 51/1

         РЕШЕНИЕ НА СЪВЕТА
   от 21 февруари 2011 година
   относно сключване на споразумението между Европейската общност и Западноафриканския икономически и валутен съюз относно някои аспекти на въздухоплавателните услуги
   (2011/126/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а) и параграф 8, първа алинея от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 5 юни 2003 г. Съветът упълномощи Комисията да започне преговори с трети държави относно замяната на някои разпоредби в действащите двустранни споразумения със споразумение на Общността.

               (2)

               От името на Европейската общност Комисията договори Споразумение със Западноафриканския икономически и валутен съюз относно някои аспекти на въздухоплавателните услуги в съответствие с механизмите и насоките в приложението към решението на Съвета, което упълномощава Комисията да започне преговори с трети държави относно замяната на някои разпоредби в действащите двустранни споразумения със споразумение на Общността.

               (3)

               Споразумението бе подписано от името на Общността на 30 ноември 2009 г. при условие на възможното му сключване на по-късна дата, съгласно Решение 2010/144/ЕО на Съвета (1).

               (4)

               В резултат от влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник.

               (5)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейската общност и Западноафриканския икономически и валутен съюз относно някои аспекти на въздухоплавателните услуги („Споразумението“) се одобрява от името на Съюза.
   Член 2
   Председателят на Съвета извършва нотифицирането, предвидено в член 9, параграф 1 от споразумението и прави следната нотификация:

      „В резултат от влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник, като от тази дата упражнява всички права и поема всички задължения на Европейската общност. Следователно позоваванията на „Европейската общност“ в текста на Споразумението, когато е уместно, трябва да се четат като позовавания на „Европейския съюз“.“

   Член 3
   Настоящото решение влиза в сила в деня след приемането му.

      Съставено в Брюксел на 21 февруари 2011 година.

            За Съвета

            Председател

         MARTONYI J.

      (1)  ОВ L 56, 6.3.2010 г., стр. 15.